text: Hverdagens helte hædret
  05 marts 2014 kl. 15.36
  Syd- og Sønderjyllands Politi har hædret tre af hverdagens helte fra egne rækker med dusører.
  To mandlige betjente fra Sønderborg holdt en mand i live, indtil ambulancen nåede frem. Manden havde skudt sig selv med en riffel og var tæt på at dø, men en resolut og dygtig indsats reddede formentlig hans liv.
  I Tønder bjærgede en kvindelig betjent en kvinde ud af et røgfyldt hus. Hun sørgede også for at sikre redningsvejene til brandstedet, samtidig med, at hun tog sig af kvinden. Hendes hurtige og resolutte indgriben reddede med stor sandsynlighed kvindens liv.
  Betjenten havde fri, da hun gik i aktion.
  